SKRIFTLIG FORESPØRGSEL E-0577/03

af Anna Karamanou (PSE) til Kommissionen

(28. februar 2003)

Om: Mulige sundhedsrisici ved mobiltelefoner

Af en nylig undersøgelse, som nogle svenske læger har foretaget med forsøgsdyr på Malmøs universitet fremgår det, at brugen af mobiltelefoner kan forårsage hjerneskader, og at de unge, hos hvem der kan konstateres en kraftig stigning i brugen af mobiltelefoner, sandsynligvis er den mest udsatte gruppe. Undersøgelsen påpeger, at der er mistanke om, at den stråling, der udsendes under brugen af disse telefoner, kan dræbe neuronerne, som er de hjerneceller, der udfylder hjernens basale funktioner. Dette kan formindske den intellektuelle kapacitet og medføre degenerative hjernesygdomme. Forskerne fandt endvidere ud af, at en forøgelse af stråleintensiteten øger antallet af neuroner, der ødelægges i hjernen.

Den ovennævnte undersøgelse adskiller sig fra de fleste undersøgelser, der er blevet foretaget af sikkerheden ved mobiltelefoni, idet den undersøger virkningerne for den menneskelige hjerne og ikke forholdet mellem mobiltelefoni og forekomsten af kræft.

Hvilke foranstaltninger agter Kommissionen at træffe for fuldt ud at få skabt klarhed omkring dette alvorlige spørgsmål? Vil Kommissionen fremme mere omfattende undersøgelser, og vil der blive foretaget overvågning af de virkninger, som brug af mobiltelefoner igennem en længere periode har for den menneskelige hjerne?

Svar afgivet på Kommissionens vegne af Philippe Busquin

(8. april 2003)

Den potentielle sundhedsvirkning af mobiltelefoner og mere konkret af de elektromagnetiske felter har været genstand for en række forskningsprojekter, der finansieres inden for programmet Livskvalitet og forvaltning af bioressourcer i det femte europæiske rammeprogram for forskning og teknologisk udvikling. I disse projekter fokuseres der på en række teoretiske sundhedsspørgsmål, herunder udvikling af kræft og indvirkning på hørelsen og på centralnervesystemet. Et af disse projekter, der blev igangsat i januar 2002, og som er planlagt til at køre i tre år, omhandler konkret de mulige indvirkninger på centralnervesystemet og navnlig på hjernen(1). Hidtil har dette projekt været centreret om dosimetri og detaljerede beregninger vedrørende hovedet.

Fællesskabets samlede bidrag inden for det femte rammeprogram til disse projekter udgjorde næsten 11 mio. EUR. Den yderligere koordinering af forskningsvirksomhed støttes via COST (COST-aktion 281), der samordner forskning, som primært finansieres på nationalt plan(2). I maj 2002 blev der afholdt en workshop med indvirkningen på børn som det eneste emne på dagsordenen. En særlig delegation, der blev sammensat for en kortvarig periode, har siden da arbejdet med dette emne, og der er allerede planlagt en anden workshop, der skal afholdes i november 2003 i Budapest, hvor der sættes særlig fokus på brugen af mobiltelefoners indvirkning på hjernen.

Som en del af det sjette europæiske FTU-rammeprogram (2003-2006) er det Kommissionens hensigt yderligere at fremme denne omfattende forskning gennem oprettelse af et politikorienteret forskningsnetværk. Målet med netværket vil være at føre mange af de store forskningsprojekter om elektromagnetiske felter og sundhed sammen med andre interessegrupper (erhvervslivet, de regulerende myndigheder, sundhedssektoren, ngo'er, særlige interessegrupper), således at de kan vurdere resultaterne af forskningstiltag. Dette var emnet for den første indkaldelse af forskningsforslag under det sjette rammeprogram, og tiltaget bør skabe en omkostningseffektiv ramme for vurdering af aspekter, der er forbundet med langvarig brug af mobiltelefoner.

De nyeste videnskabelige resultater vedrørende elektromagnetiske felters sundhedsvirkninger gennemgås af Den Europæiske Videnskabelige Komité for Toksicitet, Økotoksicitet og Miljø(3). Denne komité har bekræftet, at det anbefalede eksponeringsniveau, der er fastlagt i Rådets henstilling af 12. juli 1999 om begrænsning af befolkningens eksponering for elektromagnetiske felter (0 Hz-300 GHz)(4), giver tilstrækkelig beskyttelse mod eksponering for elektromagnetiske felter.

Ved hjælp af denne kombination af finansiering af forskning, fremme af koordination af videnskabelig virksomhed og regelmæssig gennemgang foretaget af videnskabelige eksperter vil Kommissionen deltage i den vigtige debat om brugen af mobiltelefoner.

(1) Se www.ramp2001.org.

(2) Http://www.cost281.org.

(3) Nærmere oplysninger findes på http://europa.eu.int/comm/food/fs/sc/index_en.html.

(4) EFT L 199 af 30.7.1999.